KIRJALLINEN KYSYMYS E-0866/00 esittäjä(t): Erik Meijer (GUE/NGL) komissiolle. Kuluttajien suojeleminen uudella DAB-teknologialla varustettujen äänentoistolaitteiden puutteilta.



Virallinen lehti nro 046 E , 13/02/2001 s. 0067 - 0068



KIRJALLINEN KYSYMYS E-0866/00 esittäjä(t): Erik Meijer (GUE/NGL) komissiolle (22. maaliskuuta 2000) Aihe: Kuluttajien suojeleminen uudella DAB-teknologialla varustettujen äänentoistolaitteiden puutteilta 1. Onko komissio tietoinen New Scientist -lehdessä 12. helmikuuta 2000 ja Hifi Choice -lehden helmikuun 2000 numerossa ilmestyneistä kirjoituksista, joissa kerrotaan uudella digitaaliradiotekniikalla (Digital Audio Broadcasting, DAB) toteutetuista lähetyksistä seuraavaa: a) vaikka DAB-radioiden ostajille luvataan melkein CD-tason äänenlaatua, todellisuudessa joidenkin musiikkilajien kohdalla äänenlaatu on heikompi kuin FM-radiolähetyksissä; b) DAB-tekniikka suodattaa osan äänestä pois ja lisää joskus hälyä, jonka johdosta ääni, jota ei alkuperäisessä äänityksessä heti tallennettu CD-levylle tai DAB-nauhalle, voi vääristyä huomattavasti; c) DAB-radioiden hinnat vaihtelevat tällä hetkellä 800 euron ja yli 1600 euron välillä; d) ongelmat johtuvat suurelta osin tekniikan riippuvuudesta 48 kilohertsin kansainvälisestä standardista ja radioissa käytetyistä siruista, jotka on tehty kyseisen standardin mukaisesti, vaikka 32 kilohertsin standardi antaisi laadukkaamman lopputuloksen, toisin kuin alunperin arvioitiin? 2. Onko komissio kanssani yhtä mieltä, että tällä hetkellä kallis DAB-teknologia tulee lähitulevaisuudessa yhä useamman kuluttajan ulottuville ja että tämä voi johtaa siihen, että myynnin kasvaessa yhä suurempi kuluttajien joukko joutuu kärsimään kyseisen tekniikan haittapuolista, joten ei ole enää syytä siirtää toimenpiteitä, joilla kuluttajia suojellaan heikkotasoisen tuotteen leviämiseltä? 3. Onko komissio valmis toteuttamaan toimenpiteitä, jotka: a) tekevät uuden DAB-teknologian hankkineille henkilöille, jotka uskoivat saaneensa korkealaatuisen tuotteen, mahdolliseksi saada tuottajalta korvauksen; b) johtavat toimiin kyseisen tekniikan muuttamiseksi tai parantamiseksi; c) saavat radioasemat muuttamaan signaaliaan äänen vastaanoton parantamiseksi? Erkki Liikasen komission puolesta antama vastaus (3. toukokuuta 2000) 1. Komissio on tietoinen parlamentin jäsenen esille tuomista seikoista. Mainituissa artikkeleissa keskitytään uusiin digitaalisiin radiolähetyksiin (Digital Audio Broadcasting, DAB), jonka Eureka 147 -tutkimuksen osapuolet ovat kehittäneet ja joka on standardoitu Euroopan telealan standardointilaitoksessa (ETSI)(1). Artikkeleissa käsitelty ongelma on kuitenkin yleisluonteisempi. Missä tahansa digitaalista tiivistämistä käyttävässä siirtojärjestelmässä on samat vaikeudet, jos ohjelman lähdemateriaali on ohjelman tuotantovaiheessa jo kertaalleen tiivistetty. Tämä niin kutsuttu digitaalisten tiivistämisjärjestelmien ketjuttaminen heikentää loppukäyttäjälle välitetyn ohjelman laatua. Jokaisen tiivistämisen yhteydessä syntyy puutteita, jotka siirtyvät ketjussa eteenpäin. Tuloksena lähetyksen lopullinen laatu voi olla alkuperäisen lähdemateriaalin laatua heikompi. Ongelma on jo tunnistettu ja siihen on puututtu digitaalitelevisioalalla. Tiivistämistekniikkaa on jo mahdollista käyttää tuotannossa ja tuotannon jälkeisissä työvaiheissa ja tiivistää materiaali uudelleen digitaalista siirtoa varten ilman, että laatu merkittävästi heikkenee. On mahdollista, että samantapaisia tekniikoita voitaisiin käyttää myös digitaalisissa radiolähetyksissä, mutta valmista teknistä ratkaisua ei komission tietojen mukaan radiolähetyksille ole olemassa. 2. Mitä tulee kuluttajansuojeluun, komission mielestä kuluttajille ei tarvitse maksaa korvauksia. DAB-tekniikka on edelleen standardi, jota radiotoiminnan harjoittajat haluavat käyttää. Komissio pyrkii puuttumaan tekniikkaan ja standardeihin mahdollisimman vähän dynaamisilla markkinoilla, joilla viestintään liittyvät eri alat lähentyvät toisiaan. Markkinoiden ja kuluttajien pitäisi tehdä sopivat valinnat. Vaikka DAB on eurooppalainen standardi, sen käyttöä ei ole yhteisön tasolla säädetty pakolliseksi. 3. Komission mielestä radiotoiminnan harjoittajien olisi tunnistettava ketjutetun tiivistämisen ongelmiin soveltuvat tekniset ratkaisut mahdollisimman nopeasti. Ongelmaa voitaisiin käsitellä esimerkiksi esittämällä soveltuvaa hanketta viidenteen puiteohjelmaan. Epäilemättä on muitakin toimenpiteitä, joita alan teollisuus voisi suorittaa tuodakseen asiaa esille ja kehittääkseen hyviä käytäntöjä. (1) ETS 300 401 jne.: DAB-tekniikan määrittelyt.